Stuehuset på en nedlagt landejendom ved Ørum nordvest for Hjallerup er i nat brændt til grunden.

Ingen personer kom til skade, men et stuehus blev flammernes bytte, da der natten til torsdag udbrød brand på et nedlagt landbrug ved Ørum, fire kilometer nordvest for Hjallerup. Der blev ringet 112 på branden 02.23, men da brandfolkene nåede frem, var branden allerede brudt gennem taget, lyder det fra indsatsleder Thomas Dybro fra Nordjyllands Beredskab Beboerne havde reddet sig selv i sikkerhed fra et anneks, hvor de opholdt sig, lyder fra fra vagtchef ved Nordjyllands Politi Jesper Sørensen. De vil nu få hjælp fra forsikringsselskab og skadesservice til at blive boende på stedet. Brandfolkene måtte udvise ekstra forsigtighed, da tagpladerne på bygningen er så gamle, at de er asbestholdige, fortæller indsatslederen. - Heldigvis var der ikke ret meget vind. Vi holdt os fra det forurenede område, og vores tøj bliver pakket i særlige poser og sendt til rensning, når vi er færdige, siger han. Torsdag mangler blot efterslukningen, der sættes i gang, når beredskabet fra Thisted har sikret huset mod nedstyrtning. Brandårsagen er endnu ukendt.